قومدا “فضولی گئجهلری” آدلی سیرا اوتورملارین ایلک جلسهسی قورولدو. بو گون دوشنبه دئی آیینین 11نجی گونونده، فضولی اوتوروملارینین ایلک جلسهسی، سید حیدر بیات باشقانلیغی ایله قورولدو.
قومدا یاشایان ادبیاتچیلار، دین خادیملری، اؤیرنجیلر و آراشدیریجیلاردان بیر ساییسی ایلک اوتوروما قاتیلدیلار. سید حیدر بیات فضولینین بیر غزلی ایله باشلاییب، اونون تورک ادبیاتیندا، اؤزلجه آذربایجان تورکجهسی ادبیاتیندا، رولونو وورغولایاراق، بو اوتوروملارین فضولی اثرلرینه اؤزللشدیریلمهسینین نهدنلرینی، اونون اثرلرینین خالق آراسیندا سورهکلی اوخونولماسی و شیعه اولماسی اولاراق سایدی. سید حیدر بیات بو قونودا آرتیقجا فضولینین ایندیکی گونئی آذربایجان خالقی آراسیندا، قوزئی آذربایجان و تورکییهدن داها راحات اوخونابیلمهسینی سؤیلهدی.
نوایی ایله اونون اثرلری آراسیندا سیخ ایلیشگیلر گؤردویونو بلیردهرک، حیدر بیات فضولینین نوایی و چاغاتای ادبیاتیندان ائتگی آلدیغیندان سؤز آچدی. بیات، فضولینین اثرلرینین آراشدیرماسیندا گؤز اؤنونه آلینمالی قونولاردان دانیشاراق، “نواییدن ائتگیلنمهسینی نظرده آلیرساق، فضولینین اثرلرینی آرشدیردیقدا یوسوف خاص حاجیبین قوتادغوبیلیگی، یسوینین عتبة الحقایق و دیوان الحکمتی، چاغاتای ادبیاتی و بولار کیمیلردن سؤز آچمالیییق؛ بئلهلیکله فضولی بیر کؤرپو اولاراق دوغو و باتی تورکلری آراسیندا اولان چاتی دولدورور دئیه بیلهریک،” سؤیلهدی.
سونوندا، اوتوروما قاتیلانلار فضولینین بوتون اثرلرینین الیازمالارینی الده ائدیب اونلاری بیر یئرده توپلاماغین ضرورتینی وورغولادیلار. قاتیلانلار بو اوتوروملاردا فضولینین بوتون اثرلرینین تانیتدیریلماسی و اونون غزللرینین درین و اطرافلی باخیشلا اوخونولماسینی اؤنردیلر.
بو اوتوروملار، ایلک تئرمده 12 جلسه اولاجاغینا قرار وئریلهرک، قوم ادبیاتچیلاری طرفیندن دوزهنلهنیب. قومدا اولان “اقالیم احساس” (دویغو اؤلکهلری) قوروموندا یئرلشن اوتوروملارین بیلدیریسی، هر اوتورومدان سونرا یایینلاجاق.
Nəşr olunan yazı və xəbərin bütün haqları Anlam.Biz`ə aiddir. Özəl icazə alınmadan yazı və xəbər heç bir şəkildə istifadə edilə bilməz. Ancaq yazı və xəbərin bir bölümü aktiv link verilərək götürülə bilər.
azb_Arab azb_Arab azb_Arab azb_Arab azb_Arab azj_Latn